ขออนุญาตสอบถามคุณดังนี้ครับ1. ขณะที่เราเป็นเริม การแพร่เชื้อ สามารถแพร่เชื้อได้ด้วยวิธีใดบ้างครับ เช่น การมีเพศสัมพันธ์ การทานอาหารร่วมกัน ช้อนเดียวกัน แก้วเดียวกัน คือติดทางน้ำลายได้ใช่มั้ยครับ แล้วอย่างการใช้ห้องน้ำร่วมกับคนในบ้าน แบบนี้จะเสี่ยงต่อการแพร่เชื้อให้คนในบ้านมั้ยครับ2. อยากทราบระยะเวลาในการแพร่เชื้อครับ สมมติเรากำลังเป็นเริมอยู่ มันจะเริ่มแพร่เชื้อไปสู่คนอื่นได้เริ่มจากตอนไหน และสิ้นสุดตอนไหนครับ เช่น เริ่มแพร่เชื้อได้ตั้งแต่มีอาการเลยรึเปล่าครับ และจะสิ้นสุดการแพร่เชื้อ เมื่อแผลหายสนิท รึเปล่าครับ? จะได้ป้องกันได้ถูกครับ ไม่อยากแพร่เชื้อให้คนที่บ้านขอบครับ
สวัสดีค่ะ Mustad,โรคเริม (Herpes) เกิดจากการติดเชื้อไวรัสชื่อ เฮอร์พีส์ ซิมเพล็กซ์ (Herpes Simplex Virus) โดยเชื้อไวรัสเริมแบ่งออกเป็น 2 ชนิด คือ- เชื้อไวรัสเฮอร์พีส์ ซิมเพล็กซ์ ชนิดที่ 1 (Herpes Simplex Virus type 1)- เชื้อไวรัสเฮอร์พีส์ ซิมเพล็กซ์ ชนิดที่ 2 (Herpes Simplex Virus type 2: HSV-2)โดยเชื้อไวรัสทั้ง 2 ชนิดนี้จะก่อให้เกิดโรคเริมที่ปากและเริมที่อวัยวะเพศ (รวมถึงรอบๆ ทวารหนัก) และจะติดต่อกันระหว่างคนสู่คน ผ่านทางการสัมผัสโดยตรงจากรอยโรคของผู้ที่กำลังมีรอยโรคปรากฏอยู่และเมื่อติดเชื้อไวรัสเข้าสู่ร่างกาย และเกิดอาการจนหายจากรอยโรคแล้ว เชื้อไวรัสก็จะอยู่กับเราไปตลอดชีวิต โดยไม่ทำให้เกิดอาการใดๆ แต่เมื่อมีปัจจัยบางอย่างมากระตุ้น หรือภาวะภูมิคุ้มกันร่างกายอ่อนแอ เชื้อไวรัสก็จะไปทำให้เกิดอาการขึ้นที่อวัยวะเพศหรือที่ปากได้ โดยไม่ต้องติดต่อจากผู้อื่นมาอีก ปัจจัยเหล่านั้น เช่น ความเครียด ช่วงมีประจำเดือน มีไข้ไม่สบาย การตากแดดจัด เป็นต้นสำหรับการจะแพร่เชื้อไปสู่ผู้อื่น ขึ้นอยู่กับว่าเป็นเริมที่ตำแหน่งใดค่ะ หากเป็นเริมที่อวัยวะเพศ ก็จะติดต่อจากการมีเพศสัมพันธ์ เช่น ทางช่องคลอด หรือทำออรัลเซ๊กส์ ซึ่งหากจะป้องกันไม่ให้แพร่ไปสู่ไปผู้อื่น ก็ควรงดการมีเพศสัมพันธ์ในขณะที่กำลังมีรอยโรค โดยควรงดตั้งแต่เริ่มมีอาการ จนแผลหายสนิทค่ะ อย่างไรก็ตาม ในบางครั้ง อาจมีโอกาสที่แม้จะไม่มีรอยโรคให้เห็น และไม่มีอาการอะไร แต่ไวรัสอาจออกมาอยู่ในสารคัดหลั่งของอวัยวะเพศได้ ดังนั้น ก็อาจมีโอกาสติดเริมได้ แม้อีกฝ่ายจะไม่มีอาการค่ะแต่หากเป็นเริมที่ริมฝีปาก การติดต่อก็จะเกิดผ่านทางการสัมผัสและน้ำลาย เช่น การจูบ การดื่มน้ำทานอาหารจากภาชนะเดียวกัน เป็นต้น และมักจะติดต่อเมื่อกำลังมีรอยโรคอยู่ที่ริมฝีปาก แต่บางครั้ง อาจมีโอกาสที่แม้จะไม่มีรอยโรคให้เห็น แต่ไวรัสอาจออกมาอยู่ในน้ำลาย และทำให้ติดโรคได้ คล้ายกับที่อวัยวะเพศ ดังนั้น เพื่อป้องกันการแพร่เชื้อไปสู่ผู้อื่น ก็ต้องหลีกเลี่ยงพฤติกรรม ได้แก่ การจูบ การดื่มน้ำจากแก้วเดียวกัน ใช้หลอดดูดเดียวกัน ใช้ช้อนร่วมกัน ใช้ลิปสติกแท่งเดียวกัน การใช้กระดาษทิชชูหรือผ้าเช็ดปากเดียวกัน ใช้แปรงสีฟันเดียวกัน หรือยาสีฟันเดียวกัน รวมถึงสิ่งของอื่นๆ ที่จะมีการใช้ปากร่วมกัน เป็นต้น